### Beslutning

Godkendt.

Fraværende: Brian Sørensen

### Sagsfremstilling

## Resume og sagens baggrund

De seneste fire måneder har vejen på [adresse] været spærret på grund af skader forårsaget af regn. Som det er nu, lukkes vejen med jævne mellemrum på grund af regnhændelser og havvandsstigning. Kommunen modtager derfor mange borgerhenvendelser om den manglende adgang og uklarheden omkring, hvornår vejen åbner igen.

Der gives en orientering om vejens udfordringer og administrationens overvejelser omkring mulige fremtidige løsninger.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Vejens anvendelse og udfordringer

Vejen på [adresse] er en kystnær strækning, der anvendes til turisme, rekreative formål, lokal trafik og øvelsesaktiviteter for Forsvaret. I dag er der etableret bomanlæg på hver side af [adresse], så vejen kan spærres ved havvandsstigninger. Dette arbejde udføres af Vestsjællands Brandvæsen på baggrund af DMIs varslinger.

Vejen bliver også ofte spærret på grund af vandopsamling på kørebanen efter almindelige regnhændelser. Især i vinterhalvåret opleves det ofte, at vejen er ufremkommelig i længere perioder, da vand samler sig i lavninger og ikke kan ledes væk.

Vejen tager skade på grund af den manglende håndtering af regnvand, der løber på tværs af kørebanen, og som samler sig i lavninger på kørebanen.

Vejen har på nuværende tidspunkt været midlertidigt lukket i cirka fire måneder. I den forbindelse har Kalundborg Kommune modtaget flere borgerhenvendelser om den manglende adgang og uklarheden omkring, hvornår vejen åbner igen.

Vejen vil blive repareret og åbnet, når vandet har trukket sig tilbage fra kørebanen.

Der kan dog være behov for en mere forudsigelig og langsigtet løsning i forhold til vejen.

Werner Dam af vejen

For at mindske uklarheden hos borgerne er der mulighed for at lukke vejen permanent for offentlig adgang i vinterhalvåret. Den sydlige rasteplads vil dog fortsat være tilgængelig året rundt, og Forsvaret vil have adgang fra nord via nøgle til bommen.

Formålet med en sæsonlukning af vejen er at skabe tydelighed om tilgængeligheden og undgå, at trafikanter kører forgæves. Derudover vurderes det ikke hensigtsmæssigt at åbne og lukke vejen sporadisk i vinterperioden, da tilstanden er ustabil, og da der er risiko for, at vejen igen bliver ufremkommelig kort tid efter en genåbning.

Sæsonlukningen forventes at give en mindre driftsbesparelse, da Vestsjællands Brandvæsen ikke længere skal tilkaldes gentagne gange for at lukke og åbne bommene (i dag en udgift på cirka 40.000 kr. årligt).

Selvom vejen lukkes i vinterhalvåret, vil der fortsat blive udført nødvendig vedligeholdelse, herunder tilsyn og reparationer for at sikre, at vejen ikke forringes yderligere i lukkede perioder. Udgifterne til dette arbejde anslås til cirka 40.000-50.000 kr. årligt.

Løsningen kræver ingen ændringer af vejens fysiske struktur og kan gennemføres inden for de nuværende økonomiske rammer, da den ikke forudsætter en anlægsbevilling.

Lokal hævning af vejen og etablering af rørunderføringer

En anden mulighed på længere sigt kunne være at lave en mere permanent løsning, som i større omfang håndterer regnhændelser på kørebanen.

Ved at hæve vejen og etablere rørunderføringer kan der undgås vandopsamling og dermed skader på kørebanen ved almindelige regnhændelser. Det skal bemærkes, at denne løsning ikke er en foranstaltning mod havvandsstigninger. Dette betyder, at vejen fortsat spærres ved DMI's varslinger om havvandsstigninger.

Med denne løsning vil vejen på [adresse] derfor kun skulle lukkes i tilfælde af havvandsstigninger, og ikke som i dag, hvor også almindelige regnhændelser forårsager afspærringer.

Løsningen indebærer, at kørebanen hæves lokalt tre steder, hvor der er tendens til vandophobning. Derudover etableres fire rørunderføringer, som skal lede vand væk fra vejbanen og dermed forhindre, at der ophobes vand ved regn.

Ved at forbedre afvandingen og hæve vejen på kritiske strækninger kan vejens tilgængelighed  i langt højere grad opretholdes året rundt. Arbejdet vil udelukkende foregå inden for det eksisterende vejareal og forventes derfor ikke at have væsentlig påvirkning på de omkringliggende naturområder. Rørunderføringerne vil desuden understøtte en naturlig vandgennemstrømning, hvilket også taler for løsningen i et miljømæssigt perspektiv.

Der er endnu ikke udarbejdet et detaljeret projekt, men baseret på tidligere erfaringer og markedspriser estimeres anlægsomkostningerne til cirka 3,5 mio. kr.

Løsningen kræver en anlægsbevilling og kan ikke gennemføres inden for de nuværende økonomiske rammer.

## Økonomiske konsekvenser

Ingen.